“หุ้นเอเชีย” เปิดร่วง ตามดาวโจนส์ จับตาภาคการผลิตเอกชนจีน
“ตลาดหุ้นเอเชีย” เปิดลบ ตามดาวโจนส์ ขณะที่นักลงทุนจับตาดัชนีผู้จัดการฝ่ายซื้อ (PMI) ภาคการผลิตจากผลสำรวจภาคเอกชนประจำเดือนส.ค.จากไฉซิน
“ตลาดหุ้นเอเชีย” เปิดลบ ตามดาวโจนส์ ขณะที่นักลงทุนจับตาดัชนีผู้จัดการฝ่ายซื้อ (PMI) ภาคการผลิตจากผลสำรวจภาคเอกชนประจำเดือนส.ค.จากไฉซิน
1 ก.ย. 2565

ผู้สื่อข่าวรายงานว่า ตลาดหุ้นเอเชียเปิดลบในวันนี้ ขณะที่นักลงทุนจับตาการเผยแพร่ข้อมูลกิจกรรมภาคการผลิตของจีนจากผลสำรวจภาคเอกชน
ดัชนี NIKKEI 225 ตลาดหุ้นญี่ปุ่นเปิดวันนี้ที่ 27,797.00 จุด ลดลง 294.53 จุด หรือ -1.05% , ดัชนี HSI ตลาดหุ้นฮ่องกงเปิดวันนี้ที่ 19,761.72 จุด ลดลง 192.67 จุด หรือ -0.97% และดัชนี SSE Composite ตลาดหุ้นจีนเปิดวันนี้ที่  3,196.54 จุด ลดลง 5.60 จุด หรือ -0.17%
ขณะที่นักลงทุนจับตาดัชนีผู้จัดการฝ่ายซื้อ (PMI) ภาคการผลิตเดือนส.ค.จากไฉซินและมาร์กิตที่มีกำหนดเผยแพร่ในวันนี้
ส่วนดัชนี PMI ภาคการผลิตอย่างเป็นทางการประจำเดือนส.ค.ของจีนเผยแพร่ในวันพุธ (31 ส.ค.65) โดยแสดงให้เห็นว่า กิจกรรมภาคการผลิตหดตัวลงท่ามกลางการพุ่งขึ้นของยอดผู้ติดเชื้อโควิด-19 และภาวะคลื่นความร้อนที่เลวร้ายที่สุดในรอบหลายทศวรรษ
โดยเมื่อคืนนี้ ตลาดหุ้นสหรัฐปรับตัวขึ้นในช่วงแรกของรอบการซื้อขาย แต่ปิดลบติดต่อกันเป็นวันที่ 4 ดัชนีเฉลี่ยอุตสาหกรรมดาวโจนส์ร่วง 280.44 จุด หรือเกือบ 0.9% แตะที่ 31,510.43 ดัชนี S&amp;P 500 ร่วงประมาณ 0.8% ปิดที่ 3,955 และดัชนี Nasdaq Composite ปรับตัวลงราว 0.6% แตะที่ 11,816.20 จุด
 